OBH 5949/1996.
Az állampolgári jogok országgyűlési biztosának jelentése
Ügyintéző: dr. Valach Adrien

Az eljárás megindulása

Dr. M. L. a Vas Megyei Pszichiátriai Betegek Otthonának és Rehabilitációs Kórházának (Simaság, Szabadság u. 26.) orvos igazgatója a pszichiátriai betegek bírói felülvizsgálatának gyakorlatával kapcsolatban fordult az OBH-hoz. Beadványában azt kifogásolta, hogy a Sárvári Városi Bíróság a pszichiátriai betegek gyógykezelése szükségességének felülvizsgálati eljárásában nem szerzi be a független elmeorvos-szakértő véleményét. Panaszához mellékelt négy  - pszichiátriai intézeti gyógykezelés szükségességének felülvizsgálata iránti nem peres eljárásban hozott - bírói végzést, valamint az ügyben a Vas Megyei Bíróság Elnökéhez írott levelét és az arra kapott választ, valamint a Vas Megyei Főügyészségnek küldött észrevételére érkezett választ.

A beadványban felvetett probléma kivizsgálásra vizsgálatot indítottam.

A megállapított tényállás

A panaszos beadványához mellékelt iratokból megállapítottam, hogy a Sárvári Városi Bíróság a Vas Megyei Pszichiátriai Betegek Otthonában és Rehabilitációs Kórházában 1996. május 21-én, pszichiátriai otthoni gyógykezelés szükségességének felülvizsgálata iránti négy eljárásban nem vett igénybe független igazságügyi elmeorvos-szakértőt [Pk.F.55.604/1995/3., Pk.F.55.605/1995/3., Pk.F.55.607/1995/3. és Pk.F.55.608/1995/3. számú végzések].

A Vas Megyei bíróság elnökének álláspontja szerint, a bíróság elnökének nem feladata az ítélkezési és más érdemi bírói munka felügyelete, ennélfogva nem foglalhat állást jogalkalmazási kérdésben sem.

A Vas Megyei főügyész helyettese pedig a panaszost arról tájékoztatta, hogy ügyészi fellebbezéssel a felülvizsgálati eljárás során történő esetleges jogsértés nem orvosolható.

Alkalmazott jogszabályok

1993. évi LIX. törvény az állampolgári jogok országgyűlési biztosáról

16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.
29. § (1) E törvény alkalmazásában hatóság:
f) az igazságügyi szerv – kivéve a bíróságot –;

1972. évi II. törvény az egészségügyről 

35/B. § (1) A kötelező pszichiátriai intézeti gyógykezelés elrendelésére irányuló kezdeményezés elbírálása során a bíróság polgári nemperes eljárásban, soron kívül jár el.
(2) A bíróság az eljárás során meghallgatja az érintett személyt és annak törvényes vagy meghatalmazott képviselőjét, valamint köteles – a beteg gyógykezelésében részt nem vevő – igazságügyi elmeorvos-szakértő véleményét beszerezni.
(8) Ha e törvényből és az eljárás nemperes jellegéből más nem következik, a kötelező pszichiátriai intézeti gyógykezelés elrendelésére irányuló bírósági eljárásban a Polgári perrendtartásról szóló 1952. évi III. törvény (Pp.) szabályait kell megfelelően alkalmazni.

35/F. § (1) A bíróság a kötelező, illetőleg a saját kérelemre történő pszichiátriai intézeti gyógykezelés szükségességét időszakonként – nemperes eljárásban – felülvizsgálja.
(2) Az időszakos felülvizsgálatra a pszichiátriai osztályon elhelyezett intézeti gyógykezelt esetén harminc naponként, a pszichiátriai rehabilitációt végző intézetben elhelyezett intézeti gyógykezelt esetén hatvan naponként kerül sor.
(7) Ha e törvényből és az eljárás nemperes jellegéből más nem következik, a pszichiátriai intézeti gyógykezelés időszakos felülvizsgálata során a 35/B. § (2)–(8) bekezdéseit kell megfelelően alkalmazni.

41/1990. (IX. 15.) Korm. rendelet az igazságügyminiszter feladat- és hatásköréről

1. § Az igazságügyminiszter (a továbbiakban: miniszter) ellátja az igazságszolgáltatással összefüggő jogalkotási feladatokat. Ennek keretében:
a) előkészíti a bíróságok szervezetére és eljárására vonatkozó, valamint a büntetőjogi, a polgári jogi, a családjogi és az igazságszolgáltatás körébe tartozó más jogszabályokat;

5. § (1) A miniszter a bíróságok működésével kapcsolatban a bírói függetlenség sérelme nélkül
a) biztosítja a bíróságok működéséhez szükséges személyi és anyagi feltételeket;
b) irányítja és ellenőrzi a bíróságok elnökeinek igazgatási tevékenységét;
c) szabályozza a bírósági ügyvitel rendjét.

Az érintett alkotmányos jog

- a jogállamiság és a hozzá fűződő jogbiztonság elve [Alkotmány 2.§ (1)].

A vizsgálat megállapításai

Dr. M. L., a Vas Megyei Pszichiátriai Betegek Otthonának és Rehabilitációs Kórházának  orvos igazgatója beadványával kapcsolatban az alábbiakat állapítottam meg.

1. A bíróság eljárásának, ítélete megalapozottságának vizsgálatára az állampolgári jogok országgyűlési biztosáról szóló 1993. évi LIX. törvény 29. § (1) f) pontja értelmében nincs hatásköröm.

A panaszos beadványának kivizsgálása során azonban észleltem, hogy a Sárvári Városi Bíróság jogszabálysértő módon járt el, amikor a kötelező, illetőleg a saját kérelemre történő pszichiátriai intézeti gyógykezelés szükségességének időszakos felülvizsgálata során nem szerezte be a beteg gyógykezelésében részt nem vevő igazságügyi elmeorvos-szakértő véleményét, annak ellenére, hogy az 1972:II.tv. 35/F. § (7) bekezdése kimondja, hogy ha a törvényből és az eljárás nemperes jellegéből más nem következik, a pszichiátriai intézeti gyógykezelés időszakos felülvizsgálata során a 35/B. § (2)–(8) bekezdéseit kell megfelelően alkalmazni. A 35/B. § (2) bekezdése viszont kifejezetten előírja a független igazságügyi orvos-szakértő véleménye beszerzésének kötelezettségét, és ettől a rendelkezéstől való eltérést az egészségügyi törvény nem teszi lehetővé, és azt az eljárás nemperes jellege sem indokolja.

Hatáskör hiányában ajánlással nem élhetek, ezért a jogszabálysértő gyakorlatra vonatkozó megállapításommal megkeresem a bíróságok működése fölött irányítási és ellenőrzési  jogkörrel rendelkező igazságügy-minisztert azzal a kezdeményezéssel, hogy a jogszabálysértő gyakorlat megszüntetéséről gondoskodjon.

Budapest, 1997. július 9.

Gönczöl Katalin